Veľký deň pre náš florbal: Slovenky spoznali súpera v boji o štvrťfinále
UPPSALA - Slovenské florbalistky zabojujú o postup do štvrťfinále na majstrovstvách sveta vo švédskej Uppsale proti reprezentantkám USA. Duel je na programe v stredu 1. decembra o 16.00 h.
Zverenky trénera Michala Jedličku obsadil v jednej z dvoch výkonnostne silnejších skupín na šampionáte 3. miesto. V béčku si pripísali na konto prehry s domácim Švédskom (3:22) a s Fínskom (2:7), v treťom zápase zdolali Nemecko 6:0, čo znamenalo, že obsadili tretiu priečku a v predkole play off narazia na tím z druhého miesta C-skupiny. Na ňom skončili hráčky USA, ktoré v utorok zdolali Thajsko 8:6. Prvé dva tímy z A a B-skupiny postúpili priamo do štvrťfinále.